Wakker toeris stuit ‘renosterstropers’Renosters in die Krugerwildtuin. (Foto: Argieffoto/Maroela Media) Drie vermeende renosterstropers is in die Krugerwildtuin in hegtenis geneem danksy ’n toeris wat geweerskote gehoor en dit onder veldwagters se aandag gebring het. Die renosterstropers het egter in daardie stadium reeds vier renosters gestroop. Brig. Selvy Mohlala, polisiewoordvoerder, sê drie Mosambiekse burgers het na bewering Vrydag toegang tot die wildtuin verkry voordat ’n besoeker later die dag geweerskote gehoor en alarm gemaak het. Veldwagters is van die geweerskote in kennis gestel en ’n helikopter is onmiddellik na die toneel gestuur waar die skote gehoor is. Drie mans is met die helikopter se aankoms gewaar. Hulle is kort daarna in besit van ’n jaggeweer, ’n knaldemper, drie messe, vier selfone en drie sakke aangekeer. Drie renosterhorings en vier karkasse is ook gevind. Drie van die renosters se horings was in daardie stadium reeds verwyder. Die vierde renoster se horing was nog nie verwyder toe die veldwagters op die vermeende stropers toegeslaan het nie. Mohlala sê ’n voorlopige ondersoek het aan die lig gebring dat die vermeende stropers se mes gebreek was. Hulle kon daarom nie die vierde horing uitsny nie. Die polisie in Skukuza is ontbied en die verdagtes is in hegtenis geneem. Die drie vermeende stropers is tussen die ouderdomme van 23 en 49 en na bewering onwettig in Suid-Afrika. Hulle staan tereg op aanklagte van die besit van ’n ongelisensieerde vuurwapen en ammunisie, asook aanklagte wat verband hou met stropery en onwettige betreding van die park, en oortreding van die Immigrasiewet. Mohlala sê nog aanklagte kan moontlik later bygevoeg word namate die polisie se ondersoek vorder. Die verdagtes sal na verwagting Maandag in die Bosbokrand-landdroshof verskyn. Lt.genl. Semakaleng Daphney Manamela, provinsiale polisiekommissaris, is vol lof oor die veldwagters se vinnige reaksie. “Ons is vasbeslote dat die inhegtenisneming as ’n les vir ander sal dien dat niemand net na die park kan gaan en jag soos hulle wil sonder enige gevolge nie. Ons hoop dat die hof die verdagtes ŉ gepaste vonnis sal oplê.”